पाएं अपने शहर की ताज़ा ख़बरें और फ्री ई-पेपरडाउनलोड करें
जिले में 28 अप्रैल से 28 मई तक पूर्ण नहरबंदी है। इसके बाद 9 दिन बीकानेर जिले में स्थित नोखा दैया से पानी नागौर पहुंचने में लगेंगे। जिसके चलते 7 जून तक नागौर काे नहर का पानी नहीं मिलेगा। इस दौरान जो पानी स्टोरेज है उसी को सहेजते हुए जिले में सप्लाई की जा रही है।
प्रत्येक रविवार को वाटर हॉलीडे भी रखा जा रहा है। बावजूद इसके अधिकारी जल संकट को लेकर गंभीर नहीं हैं। जिले के परबतसर में इसकी बानगी देखने को मिल रही है, यहां परबतसर-किशनगढ़ रोड पर इंदिरा गांधी नहरी परियोजना की पाइपलाइन के वाल्व से लगातार पानी लीकेज हो रहा है। अब तक लाखों लीटर पानी सड़क पर व्यर्थ बह चुका है पर किसी भी अधिकारी ने मौके पर पहुंचकर इस लीकेज को दुरस्त करने की जहमत नहीं उठाई है।
पिछले 6 माह से लीकेज के चलते व्यर्थ बह रहा है पानी
स्थानीय लोगों ने बताया कि यहां ये लीकेज पिछले 6 माह से है। इसको लेकर कई बार अधिकारियों व जलदाय विभाग को जानकारी भी दी गई है बावजूद इसके आज तक इसे दुरस्त नहीं किया गया है। सप्लाई के समय रोजाना इन लीकेज में से पानी बाहर सड़कों पर बहता रहता है। एक तरफ तो लोग बूंद-बूंद पानी को तरस रहे हैं वहीं दूसरी तरफ पानी के इस नुकसान की और ध्यान नहीं दिया जा रहा हैं।
मई-जून में होगा भारी जल संकट
नहरबंदी के चलते जिले में आगामी दिनों में भारी जलसंकट होने की संभावना है। अधिकारियों की मानें तो जिले के गोगेलाव डेम में अभी महज 30 दिनों का पानी ही स्टॉक है। इसके चलते अभी हर रविवार को वाटर हॉलीडे भी रखा जा रहा है। अभी भी हालत ये है कि परबतसर शहर सहित क्षेत्र के कई गांवों में 5-6 दिनों में एक बार पानी सप्लाई हो रही है।
फोटो : दीनानाथ योगी (परबतसर)
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva bho_Deva zho_Hant eng_Latn